

**Karlovac, 27. studeni 2024.**

**Natječaj za financiranje institucionalne podrške organizacijama civilnog društva koje se bave društveno osjetljivim skupinama za razdoblje od 2025. do 2027. godine**

(1) Grad Karlovac poziva udruge koje su programski usmjerene na rad u području razvoja socijalnih usluga da se prijave na Javni natječaj za institucionalnu podršku organizacijama civilnog društva (u daljnjem tekstu OCD) koje provode programe kojima doprinose razvoju kapaciteta udruga za pružanje socijalnih usluga u zajednici.

(2) Udruge sukladno ovom Javnom natječaju mogu prijaviti program za sljedeća prioritetna područja:

* **Prioritetno područje 1 – Jačanje kapaciteta udruga za rad s osobama s invaliditetom i djecom s teškoćama u razvoju.**
* **Prioritetno područje 2 – Jačanje kapaciteta udruga za rad s osobama s invaliditetom braniteljima Domovinskog rata.**
* **Prioritetno područje 3 - Jačanje kapaciteta udruga za rad s osobama bez adekvatnog smještaja i žrtvama obiteljskog nasilja.**

(3) Udruge mogu prijaviti **program koji doprinosi razvoju kapaciteta udruga za pružanje socijalnih usluga u zajednici** za sljedeće aktivnosti:

* jačanje kapaciteta OCD-a za razvoj i upravljanje ljudskim potencijalima
* jačanje kapaciteta OCD-a za upravljanje i koordiniranje volonterima, izobrazba volontera i razvoj volonterskih programa za pružanje socijalnih usluga, provedba volonterskih pilot programa (uključujući zapošljavanje koordinatora volontera)
* razvoj i uvođenje sustava osiguranja kvalitete OCD-a u pružanju socijalnih usluga
* razvoj alata za praćenje provedbe i evaluaciju kvalitete i opsega socijalnih usluga u zajednici
* mentoriranje i osposobljavanje zaposlenika lokalnih OCD-a koji djeluju u području pružanja socijalnih usluga (uključujući stručno osposobljavanje za rad u tim OCD-ima)
* unapređivanje znanja i razvijanje vještina zaposlenika i volontera OCD-a za pružanje specifične socijalne usluge
* unapređivanje znanja i razvijanje vještina zaposlenika i volontera OCD-a za zagovaranje i osnaživanje korisnika socijalnih usluga
* razvijanje inovativnih socijalnih usluga OCD-a
* aktivnosti usmjerene na poticanje komunikacije OCD-a s općom, ciljanom i stručnom javnosti u području socijalnih usluga
* aktivnosti usmjerene poticanju lokalnih vlasti, javnih institucija i poslovnog sektora za suradnju s civilnim društvom u planiranju i pružanju socijalnih usluga u zajednici

(4) Vrijednost Javnog natječaja planirana je u iznosu od **130.000,00 eura.**

**Najmanji** iznos financijskih sredstava koji se može prijaviti i ugovoriti po pojedinom programu je **1.500,00 eura** a **najveći**  **26.600 eura.** Najmanji broj programa koji će se sufinancirati je 4, najveći 70.

Planirani iznosi podložni su promjenama nakon usvajanja Proračuna grada Karlovca za 2025. i u projekcijama za 2026. i 2027. godinu.

(5) Rok za podnošenje prijedloga programa je **30** **dana od dana otvaranja natječaja.** Natječaj je objavljen 02. prosinca 2024. godine, a završava **02. siječnja 2025. godine.**

(6) Svaka udruga može prijaviti i ugovoriti najviše jedan program u okviru ovog Natječaja, na razdoblje provedbe do 36 mjeseci. Prijavljeni program treba opisati u opisnom obrascu i obrascu proračuna, a ugovor o financiranju s Gradom Karlovcem potpisuje se za svaku godinu trajanja programa.

Prijavu programa na Natječaj može podnijeti:

* registrirana udruga koja je upisana u Registar udruga i djeluje najmanje tri godine na području grada Karlovca s danom objave Natječaja,
* programski usmjerena na rad u prioritetnim područjima,
* upisana u Registar neprofitnih organizacija,
* udruga koja vodi transparentno financijsko poslovanje u skladu s propisima o računovodstvu neprofitnih organizacija,
* udruga koja je ispunila ugovorne obveze prema davatelju financijskih sredstava te svim drugim davateljima financijskih sredstava iz javnih izvora.

**Grad Karlovac će ishoditi dokaze od Ministarstva pravosuđa** da se protiv odgovorne osobe u udruzi i voditelja programa ne vodi **kazneni postupak**, odnosno da osobe ovlaštene za zastupanje nisu osuđivane za neko od kaznenih djela iz članka 48. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN 26/2015, 37/2021).

**Grad Karlovac će ishoditi** potvrdu iz koje se vidi ima li udruga plaćena sva davanja prema Gradu Karlovcu i ustanovama odnosno tvrtkama u vlasništvu Grada Karlovca.

(7) Kako se može ostvariti prednost u financiranju i tko nema pravo prijave na Natječaj detaljno je opisano u **Uputama za prijavitelje** na Natječaj za institucionalnu podršku udrugama koje se bave društveno osjetljivim skupinama za razdoblje od 2025. do 2027. godine.

(8) Prijedlozi programa dostavljaju se isključivo putem aplikacije SOM natječaji, koja je zajedno s **Uputama za prijavitelje**, dostupna na mrežnim stranicama Grada Karlovca <https://www.karlovac.hr/>.

**Rok za podnošenje prijava na Javni natječaj je 02. siječanj 2025. godine.**

Svi propisani obrasci trebaju biti potpisani i ovjereni pečatom (ukoliko udruga koristi pečat sukladno statutu udruge prijavitelja) od strane ovlaštene osobe podnositelja zahtjeva i voditelja programa te se na zahtjev davatelja financijskih sredstava dostavljaju u izvorniku.

Podnositelj prijave na zahtjev davatelja financijskih sredstva dužan je istome na uvid dostaviti svu potrebnu dokumentaciju i obvezne priloge u izvorniku.

Postupak zaprimanja, otvaranja i pregleda dostavljenih prijava, procjena prijava, dostava dodatne dokumentacije, ugovaranje, donošenje odluke o dodjeli financijskih sredstava, podnošenje prigovora, postupanje s dokumentacijom kao i indikativni kalendar provedbe Natječaja detaljno su opisani u **Uputama za prijavitelje** na Javni natječaj za institucionalnu podršku udrugama koje se bave društveno osjetljivim skupinama za razdoblje od 2025. do 2027. godine.

Razmatrat će se samo prijave koji su pravodobno prijavljene, te koje u cijelosti zadovoljavaju propisane uvjete Javnog natječaja.

(9) Sva pitanja vezana uz ovaj Natječaj mogu se postaviti isključivo elektroničkim putem, slanjem upita na adresu elektronske pošte: institucionalna@karlovac.hr.

**Za potrebe informiranja zainteresiranih udruga Grad Karlovac će 09. prosinca 2024. godine s početkom u 15 sati u Velikoj vijećnici Grada Karlovca održati informativnu radionicu na kojoj će predstaviti javni natječaj za institucionalnu podršku organizacijama civilnog društva koje se bave društveno osjetljivim skupinama za razdoblje od 2025. do 2020. godine**

U svrhu osiguranja ravnopravnosti svih potencijalnih prijavitelja, davatelj sredstava ne može davati prethodna mišljenja o prihvatljivosti prijavitelja, aktivnosti ili troškova navedenih u prijavi.